Mateo 14 | Beibele Inthaneteng | Phetolelo ya Lefase le Lefsa
14 Ka yona nako yeo, Heroda* mmuši wa selete o ile a kwa ka tše di begwago ka Jesu+ 2 gomme a re go bahlanka ba gagwe: “Yoo ke Johane Mokolobetši. O tsošitšwe bahung gomme ke ka baka leo a kgonago go dira mediro e matla.”+ 3 Gobane Heroda o be a ile a swara Johane, a mo tlema a mo lahlela kgolegong ka baka la Herodiase mosadi wa Filipi ngwanabo.+ 4 Gobane Johane o be a dutše a re go yena: “Ga go dumelelwe ke molao gore o mo tšee e be mosadi wa gago.”+ 5 Lega go le bjalo, gaešita le ge a be a nyaka go mmolaya, o be a boifa lešaba ka baka la gore le be le mo tšea e le moporofeta.+ 6 Eupša ge letšatši la Heroda la matswalo+ le be le ketekwa, morwedi wa Herodiase a bina monyanyeng woo gomme a kgahliša Heroda kudu 7 moo a ilego a holofetša ka keno go mo nea selo le ge e le sefe seo a ka se kgopelago.+ 8 Ke moka yena ka go eletšwa ke mmagwe a re: “Nnee hlogo ya Johane Mokolobetši mo e le godimo ga mogopo.”+ 9 Gaešita le ge kgoši e be e kwele bohloko, ka baka la dikeno tša yona le ka baka la bao ba bego ba dutše le yona e ile ya laela gore a e newe.+ 10 Ka gona ya romela lentšu gomme Johane a kgaolwa hlogo kgolegong. 11 Hlogo ya gagwe ya tlišwa ka mogopo ya newa mosetsana yoo, yena a e tliša go mmagwe.+ 12 Ka morago barutiwa ba gagwe ba tla ba tloša setopo sa gagwe ba mmoloka+ gomme ba tla ba begela Jesu. 13 Eitše ge Jesu a ekwa se a tloga moo ka sekepe a ya lefelong le le lego lekatana gore a be noši,+ eupša eitše ge mašaba a kwele a mo latela ka maoto go tšwa metseng. 14 Bjale eitše ge a etšwa a bona lešaba le legolo; a le šokela,+ a fodiša balwetši ba lona.+ 15 Eupša eitše ge e eba mantšiboa barutiwa ba gagwe ba tla go yena ba re: “Lefelo le le lekatana, le nako e šetše e ile; phatlalatša mašaba, gore a ye metsaneng a yo ithekela tša go ja.”+ 16 Lega go le bjalo, Jesu a re go bona: “Ga go nyakege gore a tloge; lena a neeng sa go ja.”+ 17 Ba re go yena: “Ga re na selo mo ge e se dinkgwa tše hlano le dihlapi tše pedi.”+ 18 A re: “Di tlišeng mo go nna.” 19 A laela mašaba gore a dule bjanyeng; a tšea dinkgwa tšela tše hlano le dihlapi tše pedi, a lebelela legodimong a kgopela tšhegofatšo,+ ka morago ga go ngwathaganya dinkgwa a di abela barutiwa ba gagwe, bona ba di abela mašaba.+ 20 Ka go re’alo bohle ba ja ba khora gomme ba topelela marathana a šetšego, ya ba diroto tše lesomepedi tše di tletšego.+ 21 Lega go le bjalo, bao ba bego ba eja e be e le mo e ka bago banna ba dikete tše hlano (5 000), go sa akaretšwe basadi le bana.+ 22 Ke moka, ka ntle le go diega, a gapeletša barutiwa ba gagwe gore ba namele sekepe ba mo ete pele ba ye ka mošola, ge yena a phatlalatša lešaba.+ 23 Mafelelong, ge a phatlaladitše mašaba, a rotogela thabeng a nnoši gore a yo rapela.+ Gaešita le ge e be e šetše e le bošego kudu, o be a le moo a nnoši. 24 Ka nako yeo sekepe se be se le dimithara tše makgolokgolo go tloga nageng, se swarišitšwe bothata ke maphoto,+ ka gobane ba be ba lebane le phefo. 25 Eupša lebakeng la tlhapetšo ya bone* ya bošego o ile a tla go bona, a sepela godimo ga lewatle.+ 26 Ge ba mmona a sepela godimo ga lewatle, barutiwa ba ile ba tshwenyega, ba re: “Ke seriti!”+ Ba goeletša ka poifo. 27 Eupša gateetee Jesu a bolela le bona a re: “Tiang matla! Ke nna;+ le se boife.” 28 Petro ge a fetola a re go yena: “Morena, ge e ba e le wena, ntaele gore ke tle go wena ke sepela godimo ga meetse.” 29 A re: “Tlaa!” Gona moo Petro, a fologa sekepeng,+ a ya go Jesu a sepela godimo ga meetse. 30 Eupša ge a lebelela ledimo, a tšhoga, gomme eitše ge a thoma go nwelela, a goeletša a re: “Morena, mphološe!” 31 Ka bjako Jesu a otlolla seatla sa gagwe a mo swara a re go yena: “Wena wa tumelo e nyenyane, ke ka baka la’ng o fentšwe ke pelaelo?”+ 32 Eitše ge ba tsene sekepeng ledimo la okobala. 33 Ke moka bao ba lego ka sekepeng ba mo khunamela, ba re: “Ruri o Morwa wa Modimo.”+ 34 Ba selela ka mošola ba fihla nageng ya Genetsareta.+ 35 Eitše ge ba mo tsebile, banna ba lefelo leo ba romela lentšu nageng e dikologilego yeo ka moka gomme batho ba mo tlišetša bohle bao ba bego ba babja.+ 36 Ba tšwela pele ba mo lopa gore feela ba kgwathe morumo wa seaparo sa gagwe sa ka ntle;+ bohle bao ba ilego ba se kgwatha ba ile ba fodišetšwa sa ruri.
^ Go tloga mo e ka bago ka iri ya boraro ka masa go fihla ge letšatši le hlaba.